Bash Luks

**Bashir Lukonge** (born May 11, 1993), wey people know am professionally as **Bash Luks**, be Ugandan musician, actor, den community activist. He be de founder of Lot Fire Records. He dey drop ein lyrics for Luganda insyd den sometime mix English. People dey classify ein music style as Afrobeats, Reggae, den R&B.

He start dey act insyd educational film wey dem call "In the Light of Truth" as Thompson.  After he comot for May Boy Records, he start dey do music wey he blow well after he drop ein hit single "Nkubwamu" (feat. Jim Siizer). For 2020 insyd, de song sell well wey e make dem nominate am for Breakthrough Artist of the Year for de 2022 Music and Film Stars Awards.

## Early life den education
Na dem born Bash Luks for Mulago National Specialised Hospital. He grow for Mubende District, na for der he stay for almost half of ein childhood days. He go Butega Church of Uganda Primary School for Mityana District, wey for der he take collect ein Primary Leaving Examinations (PLE). From der, he move go St. Joseph's Secondary School for Busega go do ein Uganda Certificate of Education (UCE). But later, he branch go St. Matia Mulumba Secondary School for Kassanda District, wey for der he fini ein Uganda Advanced Certificate of Education (UACE). After everything, he register for Muteesa I Royal University say he go do Diploma for Art den Design. Unfortunately, he stop school secof money no dey.

## Career
He start dey do music small for ein school days as he dey join music, dance, den drama activities, wey he be de choir leader. Ein music career start properly plus ein first song, "Nkubwamu" (feat. Jim Siizer), wey he record am for 2020.

During de COVID-19 pandemic time, Bash Luks link up plus some oda African artists on one song wey dem call am "Twekume Corona." De track feature chaw artists from de continent wey dem use different languages take drop COVID-19 facts give de public.

For May 2018, Bash Luks link up den sign to one record label wey dem dey call May Boy Records, buh e no be 360 deal.

### Awards den nominations

* For 2022 insyd, dem nominate Bash Luks for Breakthrough Artist of the Year for de Music and Film Stars Awards.

* He win de Best Rising Star award for 2024 for de Ugandan Academy of Film and Television Arts (UAFTA) Awards.

## Activism
De AIDS Support Organization (TASO) join body plus Bash Luks take prepare for World AIDS Day wey dem celebrate for Wednesday, December 1, 2021. De training give de trainers from Spotlight Initiative and trainees from different-different sides for de country skills on how dem go take stop Gender-Based Violence (GBV) den Sexual Gender-Based Violence (SGBV). Dem sanso learn how to use HIV services like Post-exposure prophylaxis (PEP) den Pre-exposure prophylaxis (PrEP)..

Bash Luks dey back local charities den organizations wey focus on education plus youth development, just to ginger den inspire young people make dem follow dema dreams. For 2025, he join hands plus Reach a Hand Uganda to take part for one youth edutainment pedagogy campaign.

For 2025 insyd, he lead de "Save Women and Girls Against Violence" race wey Women's Hope International organize for Kololo Independence Grounds for Kampala, Uganda. De whole agenda be say dem wan tackle de heavy palava wey women dey face for violence mata, den sanso push de girl-child education. No be dat o, he sanso join hand for one project wey dey fight against teenage pregnancy den child marriage.

## Ein life matter
Bashir Lukonge ein mommie be Rosemary Nannyonga wey ein poppie be Isima Matovu. For dem house, he be de last born; ein elder siblings dem be Isa Sempaya den Hanifah Nalubega. Bash Luks get two daughters dem be, Omaira Lukonge den Amaal Lukonge.

For November 2022, de police pick Bash Luks up secof say he go perform for one place wey no follow health rules. Dat time, Ebola outbreak dey happen for Uganda, specifically for Mubende den Kassanda regions. As he dey perform for de Nva Mubende Festival for Kasaana playgrounds insyd Mubende Town, one fan carry empty bottle lash am.

## Partial discography

* Nkubwamu (feat. Jim Siizer)

* Twekume Corona (feat. Shaxx MC, Jim Siizer, BX & Rabi Star)

* Freaky Girl

* Masannyalaze (feat. Off Ryine)

* Magical

* Sweet Melody

## References


## External links

* Bash Luks for Instagram top